Tul ech tal Jesuus inpaqt te inqʼa nikich itxhus tibʼ s-kʼatza s-eche:
—Toq val sete:
Aʼetz ine u nuqla itzeʼil viʼoq uuva.
Aʼetz vinBʼaal ech tatin,
eche u aqʼonvan tetz u uuva.
Echetz tok inqʼa xaol sinkʼatza,
eche tok inqʼa qʼabʼ tzeʼ kʼatz inimal.
Oqetz yeʼ laʼ ikʼutxh u xaol u bʼaʼnil,
eche yeʼ laʼ taqʼt viqʼabʼ tzeʼ ivatz,
tul tzokʼeletz laʼ tel taʼn vinBʼaal.
Pet jaʼl u xaol uvaʼ laʼ kʼutxhun u bʼaʼn,
eche taqʼt u qʼabʼ tzeʼ ivatz,
tul aʼl teletz laʼ ilotxhox taʼn vinBʼaal tiʼ ibʼanax u bʼaʼn.
Tan ech,
eche uvaʼ nik ibʼanax tutxh viqʼabʼ u tzeʼ,
tul aʼl teletz nik taqʼt vet ivatz s-bʼaʼn.
Echetze ex,
tan bʼaʼn vet ex vatz quBʼaal Tiuxh tiʼ venimat inqʼa yol,
inqʼa alel vet sete vaʼn,
eche viʼoq qʼabʼ tzeʼ uvaʼ laʼ bʼanax tutxheʼ.
Txhabʼavaqetz etatin sinkʼatza,
tul toqatetz intxhabʼa vatin sekʼatza.
Tan yeʼ laʼ utxh taqʼt u qʼabʼ tzeʼ ivatz sijunal,
oq yeʼ at vet ok kʼatz vinimal.
Echatetz exe,
oq yeʼ laʼ etxhabʼa etatin sinkʼatza,
tul yeʼ laʼ utxh ekʼutxht u bʼaʼn uvaʼ nik isaʼ quBʼaal Tiuxh.
Echetz nik valte sete uvaʼ,
ech vatin,
eche vinimal viʼoq uuva.
Tul echetz etatin,
eche viqʼabʼ.
Jaʼletz uvaʼ tira txhabʼamal vet tatin sinkʼatza,
tul echatetz laʼ intxhabʼat vatine s-kʼatza,
tul aʼetz uvaʼe laʼ kʼutxhun u bʼaʼn.
Tan yeʼxhkam invaʼq laʼ oleʼv ex tiʼ ibʼanaxeʼ oq jetxhel el ex sinkʼatza.
Pet jaʼletz uvaʼ yeʼ laʼ itxhabʼa tatin sinkʼatza,
tul aʼetz uvaʼe,
laʼ eesal el,
eche laʼ teesal el u qʼabʼ tzeʼ kʼatz vinimal.
Tul laʼ tzaq veteʼ.
Yaʼne laʼ iqʼol vet tzaan,
tul laʼ oksal vet t-xamal,
atz laʼ tzʼeʼ veteʼ.
Oqetz laʼ etxhabʼa etatin sinkʼatza,
tul ayaʼlxh ekʼuul laʼ enima jankʼal inqʼa yol uvaʼ nik val sete,
tul kametz uvaʼ laʼ etabʼi,
tul laʼ inbʼana.
Echetz laʼ toksal iqʼije vinBʼaal,
tiʼ uvaʼ,
aʼ laʼ ekʼutxh u bʼaʼnil,
tul echetz laʼ ekʼutxhte uvaʼ,
aʼ nik etxhusvat etibʼ sinkʼatza.
Kametzxh u taanima vinBʼaal s-viʼ,
tul echatetzxh u vaanimae setiʼ.
Tul echatetz uvaʼe laʼ ebʼane.
Tul yeʼ laʼ etanbʼa vesaʼt etibʼ sevatzaq.
Oqetz laʼ enima inqʼa inbʼekʼbʼal uvaʼ qat val sete,
tul yeʼletz laʼ etanbʼae vesaʼt etibʼ sevatzaq.
Tan ech uvaʼe nik inbʼane.
Tan nik innima kam uvaʼ nik ibʼekʼ vinBʼaal s-ve,
tul yeʼletz laʼ eleʼle u vaanima setiʼ.
Niketz val inqʼa yol sete,
tiʼ uvaʼ laʼ chiibʼ ex,
eche uvaʼ nik inchiibʼeʼ;
echetz laʼ itzʼeq tatine u chiibʼichil sekʼatza.
Tul aʼetz nik inbʼekʼ sete uvaʼ:
Atoqxh etaanima setiʼ sevatzaq,
eche u vaanima setiʼ.
Jabʼiletz uvaʼ laʼ taqʼ tibʼ kamoq tiʼ vimol,
aʼetz uvaʼe,
nik kʼutxhun uvaʼ tira at taanima tiʼ inqʼa imol.
Tul yeʼxhkam vaʼtoʼq bʼanoʼm palnaʼq viʼ uvaʼ laʼ taqʼ tibʼ kamoq,
tiʼ uvaʼ atxh taanima tiʼ vimol.
Aʼetz exe,
u vaj yol,
oq aʼ laʼ ebʼan inqʼa yol uvaʼ nik inbʼekʼ sete.
Tul jitetz ant koq kuxh ech etatin sinvatz,
eche inqʼa xaol,
inqʼa aqʼonvil.
Tan bʼane tootzaq koq u aqʼonvil xeʼal iyol vibʼaal taqʼon.
Pet ex vet vaj yol.
Tan qat motx vaqʼl etootzaqi jankʼal inqʼa yol uvaʼ alel s-ve taʼn vinBʼaal.
Tan jit exe chʼexon in,
pet ine chʼexon ex.
Xaʼtetze nik intxhaq bʼen ex,
tiʼ uvaʼ bʼen ekʼutxh vet u bʼaʼnil uvaʼ nik isaʼ vinBʼaal,
eche taqʼt viʼoq tzeʼ ivatz.
Tul bʼenamen laʼ ekʼutxht u bʼaʼnil.
Kametz uvaʼ laʼ etabʼi te vinBʼaal tuchʼ u viqleʼm,
tul laʼ taqʼ sete.
Tul nikat inbʼekʼ sete uvaʼ:
Atoqxh etaanima setiʼ sevatzaq.